Gara poetica 

Poetas:
Bernardu Zizi (Onifai)
Mariu Masala (Silanus)
Antoni Pazzola (Sènnori)

Temi:
1° tema:  S’orfanu

Masala
Omine de un orfanu apas dolu
a manu tenta lu lea e l'afferra,
ca da sende minore in su baltzolu
ancora prima 'e ponner pes in terra;
su babbu patriota est mortu in gherra,
mort'est sa mama e-d-est restadu solu:
sena aggiudu, cunfortu e nen guida
pro issu un'isventura est custa vida.

Pazzola
Pro cumprender it'est sa libertade,
lu narat s'innotzente intro sa tzella;
e chie d'abba est in netzessidade
da ch'asciutta est tzisterna o funtanella,
mentres sas penas de s'orfanidade
da chi babbu no at nen mama bella:
isse at totu, tristesa, pena e dolu
chi est de fora l'immaginat solu.

Zizi
Non b'at peus terribile isventura
pro chie mama e babbu li est mancadu,
e benit dae attere allevadu 
dae sende innotzente criadura;
in ojos si li notat sa tristura 
paret dae su mundu separadu,
e cunservat in coro iscrittu totu
su destinu crudele ch'at connotu.

Masala
Ch'est privu 'e sos affettos printzipales
dimustrat e d'at proa manifesta,
cando si girat a manca o-a dresta
cuntemplende sos atteros fedales,
intentos a su jogu e sena males
a s'ispensierada e totu in festa:
a cara bassa restat a un'ala
che vittima 'e sa sua sorte mala.
Pazzola
Unu piseddu in edade minore
cando gioghende ruede in istrada,
pesat e curret a sa mama amada
l'abbratzat e l'isparit su dolore;
ma si pro casu chi mama non nd'ada
e pro dilgrascia mancu genitore:
d'oju nemmancu nde lagrimat unu
tropu an piantu ormai siccos sunu.
Zizi
Cantas boltas intro o sende fora
giamat sa mama sua a boghe manna,
e cantas boltas firmat in sa janna
osservende deserta sa dimora;
su notte dormit ammentende ancora
sa 'oghe de unu dulche ninna-nanna:
chi li fit de cunfortu e de guida
in sos primos caminos de sa vida.

Masala
Si pensat a s'orribile destinu
ischit cantu terribile est su drama,
calchi olta dormidu in su lettinu
si sonniat cun su babbu e cun sa mama;
l'istringhen unu e atter'a su sinu
lu cantan lu carignana cun brama:
sorriet, e cuntentu est chi los biede,
poi pianghet cando si nd'ischidada.
Masala in cust'ottada s'at faddidu sa serrada.

Pazzola
Caligunu 'idende sa fotografia 
de sos amados genitores suos,
isclamat babbu meu e mamma mia
m'azis lassadu in pena totos duos;
o babbu caru sos consizos tuos,
no intendo e de mama s'armonia:
pro esser tristu e garrigu de luttu
menzus bois mi ch'esseredat giutu.

Zizi 
In s'orfanu non s'idet su sorrisu
abituadu solu a su piantu,
cando jamat sa mama dogni tantu
li naran che vivende in paradisu;
cando jamat su babbu d'improvvisu
li naran ch'est drommende in campusantu:
e innotzente aspettat dogni die
chi cantu prima torren dae inie.
Masala
Cummovet dogni coro su-e lu 'iere
cun sa lagrima in s'oju abituale,
de cantu est tristu e de basciu morale
non si podet nen narrer nen descriere;
pro isse non b'at Pasca e nen Nadale
chi cantare lu fetat o sorriere:
m'antzis s'est festa lu tenet a usu 
s'airat e pianghet de piusu.

Pazzola
D'orfanos istitutos bi at pienos
chi los educan cun decoro e fama,
che sun inie ca non tenen mama
e los carignan sos ojos anzenos;
bi nd'essit generales, capotrenos,
duttores e pro Palazzo Madama:
setzin in bellas cadreas de oro
m'an sempre sa tristesa fattu issoro. 

Zizi
Cando sa 'idda si 'estit a festa
est a disparte s'orfanu innotzente,
pro tale occasione una parente
l'at mudadu da' pes finas a testa;
però non li alluntanat sa tempesta 
chi s'animu li turbat e sa mente:
inue custodidu at in segretu,
ancora, su ricordu 'e tantu affettu.

Masala
Arrivat de beranu s'istajone
terminadu s'ierru frittu e feu,
torrat su tempus bonu e dat recreu
su-e intender cantare ogni puzzone;
ma pro issu non b'at tempus nen cantone
chi che li leet de tristura su neu:
bastat de lu mirare pro ischire 
ch'est in terra vivinde pro patire.

Pazzola
Dat pianghende sa mama a su fizu
da ch'isposat sa beneditzione,
est piantu chi durat un aizu
misciadu a risu e consolatzione;
ma da chi faghet s'orfanu unione
non b'est de babbu o mama s'assomizzu:
e in cuss'ora d'allegria tantu
bolat su pessamentu a campusantu.
Zizi
Pro s'orfanu est diversa sa befana
e nen Pascas connoschet nen Nadale,
in tzeltas tzerimonias pro signale
una caretza unu donu li dana;
pro issu sonat trista ogni campana
ammentendeli s'ora pius fatale:
su die chi sa morte trista e dura
sos suos ch'at leadu a sepoltura.

Masala
Si su pe' li dolzerat o sa manu
da unu colpu o una maladia,
isperantzosu de torrare sanu
isclamat mama mia, mama mia;
ma poi pensat ch'est in s'orfania 
e-i sa mama ch'at tropu lontanu:
duncas sa 'oghe non podet intendere
non benit a l'assister e difendere.

Pazzola
Piseddos in sos pubblicos giardinos
brincan che anzoneddos in beranu;
sun allegros, festosos, genuinos,
ch'an sa mamas a portada e manu;
e in cuss'ora fatt'a sos caminos
a s'ama a teracheddu calchi orfànu:
cantende a boghe bascia it'angustia,
prite mi lassas goi o mama mia.

Zizi
Cun interessamentos est ammissu
In-d-unu orfanotrofiu, in s'istitutu,
inue da' s'anzenu contributu 
viven atteros similes a issu;
e los sullevan dae cussu abissu
de sa domo natale 'estida a luttu:
dendelis in s'insoro trista infantzia
de sa vida su motu e s'isperantzia.

Masala
Coment'a issu in sa faccia terrena
non ch'at un infelice criadura;
ca de babbu e de mama sa figura 
cando fit innotzente at bidu appena;
e s'orfania sua est una pena
chi l'accumpagnat fin'a sepoltura:
est unu male incurabile e duru
e-a chie li capitat s'iscuru.

Pazzola
Si bidimus piseddos de improvvisu
gioghende a cua-cua in sa contrada;
su chi faeddat cun dultze sorrisu
at libertade ca sa mama l'ada;
mentres chi at sa mama in paradisu
gridat cuntentu ma a boghe fortzada:
sentza los domandare ne intendere
da' su jogu si faghen a cumprendere.

Zizi
Caligunu a deg'annos arrivadu
est già teracu anzenu tribagliende;
in sa campagnas eremu vivende
finas da' su padronu ismentigadu;
male nutridu e male trattadu
cosas d'issu pius mannas affrontende:
in mesu a tanta gherra, a tantu dolu,
sognat un'ora 'e paghe e de consolu.

Masala
Concluo lastimende dogni orfànu
chi l'est restada solu s'esistentzia,
e in vida pro unica assistentzia
tenet su prottetore padovanu;
e acciappat rifuggiu e accoglientzia
in su famosu nidu Antonianu:
in-cue lu educan e l'istruin
e-a sa via 'e su bene lu conduin.

Pazzola
Cun cust'ottava e la fatto finida
pro cuddos chi pianghen in segretu;
sos ch'an babbu e mama tota vida
vivan affaca cun gioia e affettu;
e sos ch'in mundu sun senza guida
si lis rinfortzet coro e intellettu:
de frenare tristesas e piantos 
ca naschimus pro morrer totu cantos.

Zizi
S'orfanu pro su sou compleannu
Non b'at sa mama a l'astringher a sinu,
e nen su babbu tenet a vicinu
nendeli; crescas fizu sentza dannu;
intantu creschet e diventat mannu
isfidende sa vida, su destinu:
e paret chi sa mama totu intendada
e da' su chelu sa manu l'istendada.